โฆษก ศบค. รายงานมีคนไทยต่างแดนลงทะเบียนเตรียมเข้าไทยเฉลี่ย 200-300 คนต่อวัน ยืนยันรัฐเตรียมมาตรการเต็มที่เพื่อให้คนไทยได้กลับบ้าน
โฆษก ศบค. รายงานมีคนไทยต่างแดนลงทะเบียนเตรียมเข้าไทยเฉลี่ย 200-300 คนต่อวัน ยืนยันรัฐเตรียมมาตรการเต็มที่เพื่อให้คนไทยได้กลับบ้านนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. กล่าวถึงคนไทยในต่างแดนที่ลงทะเบียนรอเดินทางกลับเข้าประเทศไทย ว่า ตามที่กระทรวงการต่างประเทศรายงานต่อ ศบค. พบมีผู้ที่ลงทะเบียนตามด่านชายแดนต่างๆ ทั่วประเทศตั้งแต่วันที่ 15-18 เมษายน 2563 จำนวน  1,984 คน โดยในวันที่ 18 เมษายน 2563 มีจำนวน 387 คน วันที่ 19 เมษายน จำนวน 422 คน  วันที่ 20 เมษายน 420 คน โดยเฉพาะด่านที่ชายแดนภาคใต้ มี 1,604 คน เฉลี่ยจะเดินทางเข้าไทยวันละประมาณ 200-300 คน ส่วนการเดินทางทางอากาศจะมีรายงานต่อวัน ซึ่งจะมีการรายงานให้ประชาชนรับทราบต่อไป โดยทางกระทรวงการต่างประเทศได้ร่วมกับหลายหน่วยงาน เพื่อประชุมติดตามสถานการณ์อย่างใกล้ชิด เพื่อให้คนไทยได้กลับบ้าน ยืนยันว่า ขณะนี้ยังมีพื้นที่เพียงพอรองรับกับจำนวนคนไทยที่จะเดินทางกลับเข้ามาและดำเนินการตามมาตรการ State Quarantine กักตัว 14 วัน ซึ่งหากในแต่ละพื้นที่เต็มก็จะขยับไปยังจังหวัดใกล้เคียง ส่วนที่มีประชาชนส่งสัยถึงกรณีที่พบคนที่กักตัวแล้ว 14 วันได้กลับบ้านวันนี้ แต่มี 4 คนพบมีอาการไข้ และเป็นกังวลว่าจะนำเชื้อไปติดคนที่บ้านได้นั้น ระบุว่า มีโอกาสเป็นได้ที่บางคนมีร่างกายแข็งแรงทำให้ไม่มีอาการแสดงออกมา แต่ตนอาจเป็นพาหะนำเชื้อไปสู่ผู้อื่นได้ ซึ่งระหว่างนี้ควรแยกตัวเองเช่นเดิมแม้จะได้กลับบ้านแล้ว เพื่อป้องกันตนเองและคนที่คุณรักนายแพทย์ทวีศิลป์ ยังกล่าวถึงการบริจาคแจกจ่ายสิ่งของจำเป็น จากคนไทยที่ต้องการช่วยคนไทยในภาวะวิกฤตนี้ว่า เป็นเรื่องที่ดีที่ทำให้เราเห็นน้ำใจคนไทยที่ไม่ทิ้งกันเพื่อให้เราก้าวผ่านวิกฤตนี้ได้ แต่ขอให้ผู้บริจาคในสถานที่ต่างๆ จะต้องมีระบบการจัดการที่ดี เช่น การเว้นระยะห่างให้กับผู้ที่มารับสิ่งของ หรือสามารถขอคำแนะนำได้ที่ทางกระทรวงสาธารณสุข เพราะหากไม่ปฎิบัติตาม อาจทำให้เกิดการความเสี่ยงแพร่ระบาดของโรคโควิด-19 เพิ่มขึ้นได้ และเข้าใจดีว่าสถานการณ์ขณะนี้ แต่ละครัวเรือนกำลังลำบาก จึงอยากให้ทุกคนร่วมมือใส่หน้ากาก ปฎิบัติตนป้องกันการแพร่ระบาดของเชื้อต่อไป เพื่อทำให้เราผ่านวิกฤตนี้ได้เร็วขึ้น